钦定古今图书集成/明伦汇编/闺媛典/第349卷 > 寿母赋 明何景明
## 钦定古今图书集成/明伦汇编/闺媛典/第349卷 > 寿母赋 明何景明

春仲之望，为母寿节。时诸子举觞，诸妇进履，诸孙罗
舞，及女侄诸婿咸在少子景明前跪称《赋》曰：“美吾母
之降辰兮，惟岁月之协良。当白日之鼎盛兮，值昭灼
之春阳。华鄂鄂以含干兮，草萋萋以交芳。兽𬳽𬳽于
原隰兮，鸟雍雍而载翔。秉明檠于中室兮，征丰膳于
下房。荐五丝之文履兮，举九缊之芬觞。矧翁甫之齐
年兮，亦欣欣而乐康。仰令则于家人兮，夙孝著于宗
祊。固圣善之慈惠兮，爰日臻于嘉祥。”赋毕，又称歌曰：
“惟南山兮日遐，母寿考兮休嘉。秉春阳兮茂草，列灵
茎兮丹葩。中有萱兮芾芾，言树之兮堂背。春容滋兮
秋华，永忘忧兮千岁。”于是众咸称寿，乃命诸子妇孙
女侄诸婿饮食，无不醉饱欢喜。